《寿封君陶醒斋》
明代·黄佐

结宇庐山曲，雅性违嚣尘。默观大化迁，醨俗何由醇。

黄虞去我久，糟粕安能神。澹然守吾枢，所味唯道真。

阳明一相见，呼作独醒人。图书付儿曹，弦诵何莘莘。

卓为柱下史，或充华国宾。泽物固自我，稍与轩冕亲。

期颐玩日月，代序恒依辰。逸峰映澄流，信步多所欣。

濂溪与鹿洞，素志诚殷勤。盈垣杏花发，觉有无边春。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。